KIRJALLINEN KYSYMYS E-1138/02 esittäjä(t): Erik Meijer (GUE/NGL) neuvostolle. Israelin hallituksen politiikan siirtyminen rauhanomaisesta rinnakkainelosta tasavertaisen palestiinalaisvaltion kanssa ylivallan jatkamiseen.



Virallinen lehti nro 309 E , 12/12/2002 s. 0089 - 0089



KIRJALLINEN KYSYMYS E-1138/02 esittäjä(t): Erik Meijer (GUE/NGL) neuvostolle (22. huhtikuuta 2002) Aihe: Israelin hallituksen politiikan siirtyminen rauhanomaisesta rinnakkainelosta tasavertaisen palestiinalaisvaltion kanssa ylivallan jatkamiseen 1. Onko neuvosto kanssani yhtä mieltä siitä, että etnisen vastakkainasettelun lietsomisen avulla valtaan nousseen Sharonin hallituksen aikana Israelin ja vuodesta 1967 lähtien israelilaisten miehittämän palestiinalaisalueen välinen suhde on muuttunut huomattavasti sen seurauksena, että Israelin hallitus on yksipuolisesti korvannut aiemmin sovitun kehityksen kohti itsenäistä Palestiinan valtiota toteuttamalla päinvastaisia pyrkimyksiä, jotka johtavat palestiinalaisten itsehallinnon purkamiseen, väkivaltaisten poliittisten puhdistusten läpiviemiseen palestiinalaisväestön keskuudessa, yhteyksien katkaisemiseen muihin valtioihin, israelilaisten siirtokuntien jatkuvaan kasvamiseen palestiinalaisalueilla sekä satamien, lentokenttien, teiden ja rakennusten tuhoamiseen? 2. Onko neuvosto kanssani yhtä mieltä myös siitä, että kyseinen muutos ei johdu niinkään tai yksinomaan Israelin asukkaiden ymmärrettävistä turvallisuustarpeista, vaan siitä, että ne poliittiset voimat Israelissa, jotka ovat vanhastaan katsoneet, että kyseisten alueiden on kuuluttava pysyvästi Israeliin ja että siksi nykyinen palestiinalaisväestö on tarvittaessa ajettava pois alueelta tai heitä on rohkaistava muuttamaan pois sieltä, yrittävät luoda omia etujaan palvelevan peruuttamattoman tilanteen? 3. Mikä on rahassa mitaten niiden tuhojen arvo, joita on israelilaisin toimin Sharonin hallituksen valtaantulon jälkeen saatu aikaan hankkeissa, joilla pyrittiin toteuttamaan parannuksia palestiinalaisalueilla ja jotka rahoitettiin joko kokonaan tai osittain EU:n tai sen yksittäisten jäsenvaltioiden myöntämillä tuilla? 4. Onko neuvosto valmis muuttunut tilanne huomioon ottaen tekemään selväksi, että mikä tahansa politiikka, jonka lähtökohtana on kahden asianosaisen kansan eriarvoisuus, palestiinalaisten poliittisen ja taloudellisen jälkeenjääneisyyden ylläpitäminen, siirtokuntien perustaminen ja alueiden valloittaminen, voi johtaa ainoastaan Israelin eristämiseen Euroopan unioniin nähden? Vastaus (30. syyskuuta 2002) Neuvoston tehtävänä ei ole esittää arvioita Israelin hallituksen toiminnan perusteista. Neuvosto on kuitenkin todennut useaan otteeseen, että konfliktia ei voida ratkaista sotilaallisesti, ja vedonnut osapuoliin, että he pyrkisivät riitojensa poliittiseen ratkaisemiseen YK:n turvallisuusneuvoston päätöslauselmien 242 ja 338 sekä maata rauhan vastineeksi -periaatteen pohjalta. Neuvosto odottaa sitä aikaa, jolloin kaksi valtiota, Israel ja Palestiina, elävät rinnakkain turvallisten ja tunnustettujen rajojen sisällä ja niillä kummallakin on läheiset ja lämpimät suhteet Euroopan unioniin. Kokonaan tai osittain EU:n rahoittamille Palestiinan infrastruktuureille aiheutuneita vahinkoja ja Israelin puolustusvoimien viimeaikaisten toimien yhteydessä aiheutuneita vahinkoja arvioidaan parhaillaan.